Jou gawe maak saak | Boodskap vir Vandag
Home » Augustus » Jou gawe maak saak
Aanvanklik, daarvan vertel Markus ons, versoek Jesus sy dissipels om die skare te voed (Markus 6:37). Maar wanneer hulle kleingelowig reageer, neem Jesus die inisiatief. En Hy maak gebruik van ŉ onopvallende gawe of bydrae: die padkos van ŉ onbekende seuntjie (Johannes 6:8-11).
Hoewel ŉ naamlose figuur sonder enige status, speel die kind ŉ belangrike rol in die voeding van die skare. Sy beskeie bydrae verskaf die vonk wat tot Jesus se wonderwerk lei. Ja, in Jesus se hande word dit ŉ oorvloedige seën.
Ook ŉ herinnering dat geen gawe of taak van ons, hoe klein ook al, onbelangrik is in God se heilsplan vir die wêreld nie. Solank ons dit as ŉ offer met oorgawe aan God wy. Tereg skryf Oswald Chambers hieroor:
“As soon as we abandon ourselves to God and do the task He has placed closest to us, he begins to fill our lives with surprises.”
Kom dan, bring jou gawes. En laat die God van Jesus jou verras!
Here, ons het nie veel om aan te bied nie. Maar wat ons het, bring ons vandag na U toe. Seën en gebruik dit. Amen.
← ŉ Toets vir ons geloof
Betroubare woorde →